**A csodálatos fa (székely népmese)**

Nem tudom, vajon az a pásztorfiú, aki meglátott a mezőn egy fát, éppen annak a szegényembernek a fia volt-e, akit Urunk Jézus Krisztus és Szent Péter megáldottak, a fa azonban olyan szép és olyan hatalmas volt, hogy a tekintetét nem tudta levenni róla. Kedve kerekedett, hogy felhágjon rá, ami nem is volt számára nehéz feladat, mert a fa ágai úgy állottak kétoldalt, mint a létrafokok. Levetette hát a cipőjét, és kilenc napig egyvégtében egyre csak felfelé mászott.

Egyszer csak tágas rétre ért, ahol sok rézpalota állt, és a paloták mögött egy hatalmas, színtiszta rézerdő terült el, az erdő legmagasabb fáján pedig egy rézkakas ült. A fa tövében forrás fakadt, s abból folyékony réz csobogott szakadatlanul. Ennek a forrásnak a csobogása volt az egyetlen hang az erdőben.

A fiú letört egy gallyat az egyik fáról, és beledugta lábait a forrásba, és amikor kihúzta belőle, mindkét lábát csillogó réz borította.

Sietve visszatért a nagy fához, az azonban felért a magasba a felhőkig úgy, hogy a csúcsát nem is lehetett látni.

- Odafönt még szebb lehet! - gondolta a fiú, és ismét kilenc napon át mászott felfelé. Egy széles mezőre ért, ahol szintén sok palota emelkedett. Ezek a paloták azonban már színezüstből voltak, és mögöttük hatalmas ezüsterdő terült el, az erdő legmagasabb fáján pedig egy ezüstkakas ült. A fa tövében forrás fakadt, abból folyékony ezüst csobogott szüntelenül.

A fiú az egyik fáról letört egy gallyat, és kezet akart mosni a forrásban, ahogy azonban kihúzta belőle, hát uramfia, mindkét kezét csillogó ezüst borította.

Gyorsan visszatért a nagy fához.

- Odafönt még szebb lehet! - gondolta a fiú, és megint csak kilenc napig mászott fölfelé. Tágas mező tárult ki előtte. A mezőn csupa aranypalota állott, és a paloták mögött egy nagy aranyerdő terült el. Az erdő legmagasabb fáján pedig egy aranykakas ült. A kakas alatt egy forrásból folyékony arany csobogott szüntelenül.

A fiú az egyik fáról letört egy gallyat, s levéve kalapját, a forrás fölé hajolt úgy, hogy fürtjei beleértek a csobogó aranyforrásba. Mikor újra felemelte a fejét, minden szál haja aranyosan csillogott. Visszatért a nagy fához, és ereszkedett lefelé.

Visszaérve a földre a juhai keresésére indult. Nagy messzeségben meglátott egy nagy várost. Most vette csak észre, hogy mintha másik országban lenne.

Mitévő legyen? Elhatározta, hogy bemegy a városba, és valamiféle szolgálatot keres magának. Eldugta a három gallyat a kabátjába, s a kabát széléből egy pár kesztyűt varrt magának, hogy azt felhúzva, elrejthesse ezüsttel borított kezeit.

Amikor megérkezett a városba, a király szakácsa éppen kuktát keresett, de senkit sem talált. Ekkor került a szeme elé a fiú. Megkérdezte tőle, vajon nem állna-e be hozzá szolgálni jó fizetésért. A fiú hajlandó volt elfogadni az ajánlatot egy feltétellel: hogyha sohasem kell levennie a kalapját, kesztyűjét, csizmáját, mivel csúnya kiütése van, és nagyon szégyenlené, ha meglátnák.

Ez a szakácsnak nem volt egészen kedvére; mivel azonban senki más nem akadt, aki hajlandó lett volna beállni hozzá kuktának, nem ellenkezett. Azt gondolta magában: "Hiszen megtehetem, hogy mindig csak a konyhában adjak neki munkát, ahol senki sem látja."

Egy ideig ment is a dolog.

Történt, egyszer hogy lovagok és grófok sereglettek a palotába. Valamennyien el akartak indulni, megmászni az üveghegyet, hogy a király szépséges leányának, aki odafent ült, elnyerjék a kezét.

A kukta könyörgött a szakácsnak, hogy messziről nézhesse őket. A szakácsnak nem volt szíve megtagadni tőle az engedélyt, mivel olyan hűséges és szorgalmas volt, csak ennyit mondott neki:

- De most aztán jól rejtőzz el, nehogy valaki meglásson!

Ott álltak még mind a lovagok teljes fegyverzetükben, vascipőben, és nemsokára elindultak sorban egymás után felfelé. Egyikük sem ért azonban még feléig sem a hegyoldalnak, amikor valamennyien visszazuhantak, s nem egy közülük holtan maradt ott.

Ekkor a fiú azt gondolta magában:

- Mi lenne, ha én is megpróbálnám?

Azon nyomban levette a kalapját, levetette kabátját és kesztyűjét, lehúzta a csizmáját, kezébe fogta a rézgallyat, s még mielőtt bárki észrevehette volna, áthatolt a tömegen, és ott állt a hegy lábánál. Elindult felfelé a hegyoldalon nagy bátran, nem is csúszott meg a lába egyszer sem.

Mikor aztán felért, hódolattal átnyújtotta a királylánynak a rézgallyat, s azon nyomban sarkon fordult. Biztos, szilárd léptekkel jött le, és még mielőtt a tömeg körülnézhetett volna, eltűnt. Visszasietett a rejtekhelyére, felvette holmijait, és gyorsan a konyhában termett.

Nemsokára megérkezett a szakács is, és mesélt a kuktájának csodálatos dolgokat a rézlábú, ezüstkezű és aranyhajú szép ifjúról. Aztán megkérdezte a fiút, vajon ő is látta-e mindezt?

A fiú így válaszolt:

- Nemcsak láttam, hanem én magam voltam az!

A szakács azonban csak nevetett az ostoba ötleten, és tréfálkozva felelte:

- Úgy igaz ez, ahogy belőlem valaha is nagy úr lesz!

A következő napon újra több lovag és gróf próbálkozott. A fiú megint kérlelte a szakácsot.

- Aztán jól elrejtőzzél ám, nehogy valaki meglásson!

A lovagok ismét visszacsúsztak.

A fiú másodszor is nekivágott. Levetette ruháit, fogta az ezüstgallyat és nyugodt, biztos léptekkel ment fölfelé az üveghegyre. Átnyújtotta a királyleánynak a gallyat. Menten sarkon fordult, lejött a hegyről, és eltűnt a tömegben, felvette ruháit, és hazasietett.

Nemsokára jött a szakács is. Megkérdezte a kuktát, vajon látta-e ő is az ifjút ma?

A fiú azt felelte neki:

- Nemcsak láttam, hanem én magam voltam az!

A szakács most is jókedvűen nevetett:

- Úgy igaz ez, ahogy belőlem valaha is nagyúr lesz!

A harmadik a fiú megint csak kérlelni kezdte a szakácsot, engedné meg, hogy a távolból nézhesse a lovagokat.

- De aztán jól elrejtőzzél ám, nehogy valaki meglásson!

A lovagok és grófok ezúttal is hiába próbálkoztak.

A fiú ledobálta ruháit, kezébe fogta az aranygallyat. Amikor felért, hódolattal átnyújtotta a királyleánynak az aranygallyat. Gyorsan lejött a hegyről egyedül, és egy szempillantás alatt eltűnt a tömegben. Visszasietett a helyére a konyhába.

A szakács megkérdezte a kuktájától ma is, hogy nem látta-e ő is mindezt?

A fiú megint azt felelte:

- Nem, nem láttam, hanem én magam voltam az!

A szakács újra nevetett:

- Úgy igaz ez, ahogy énbelőlem valaha is nagyúr lesz!

A király és leánya szomorúak voltak, hogy a szép ifjú nem akart megjelenni. A király parancsot adott, hogy birodalma minden ifjú legényének el kell vonulnia előtte mezítláb, födetlen fővel és kesztyű nélkül.

Jöttek hát a fiatalemberek, de az igazi, akit kerestek, nem volt közöttük.

Ekkor megkérdezte a király, nincs-e több fiatalember az országban?

A szakács nyomban a királyhoz sietett, és így szólt:

- Uram, királyom, van nekem még egy kuktám, de ennek a fiúnak valami csúnya kiütése van, úgyhogy csak azzal a feltétellel volt hajlandó beállni hozzám szolgának, hogy soha ne kelljen a kesztyűjét, kabátját és csizmáját levetnie.

Egy szolga odahozta a kuktát, aki azonban nagyon piszkosnak látszott.

A király mégis feltette neki a kérdést:

- Te vagy az, aki háromszor megmászta az üveghegyet?

- Igen, én vagyok! - szólt az ifjú. - És meg is mondtam ezt mindhárom esetben a gazdámnak.

A király így szólt az ifjúhoz:

- Vedd csak le a kalapodat, kesztyűdet és csizmádat!

A fiú egyetlen szempillantás alatt ledobálta magáról ruháit, és ott állt teljes szépségében, kezét nyújtva a királykisasszonynak, aki végtelen boldogsággal szorította meg azt.

Megülték a lakodalmat, és a király nemsokára átadta birodalmát az ifjúnak.

- Elhiszed-e most már, hogy én voltam az, aki háromszor megmásztam az üveghegyet? - szólt az ifjú király a szakácshoz.

- Mit higgyek hát, ha ezt el nem hinném? - felelte a szakács bocsánatért esedezve.

- Nos, akkor légy hát nagyúr, ahogy remélted, és mostantól kezdve te felügyelj a birodalmam összes szakácsaira.

A legény még egyszer fel akart mászni a királynéval a csodálatos fára, de eltűnt a fa, és soha többet senki sem hallott róla, és senki sem látta.

**A rajzok címei**

Függőleges rajz:

1. Nagy fa, sok ággal, lombbal, három szinttel: réz, ezüst, arany erdő

Vízszintes rajzok:

2. A fiú a város felé indul.

3. Beáll kuktának

4. A lovagok az üveghegyet másszák

5. A fiú a hegyen

6. Átadja a rézágat

7. A lovagok az üveghegyet másszák

8. A fiú a hegyen

9. Átadja az ezüstágat

10. A lovagok a hegyen

11. A fiú a hegyen

12. Átadja az aranyágat

13. A sok ifjú mezítláb, sapka nélkül a király előtt

14. A fiú a király előtt

15. A lakodalom

16. Az üres rét- a csodafa eltűnt